ইস্তফা দিলেন আরবিআইয়ের গভর্নর উর্জিত পটেল। ইস্তফা কেন দিলেন, সে কথা বলতে গিয়ে তিনি ‘ব্যক্তিগত কারণ’-এর উল্লেখ করলেও ওয়াকিবহাল মহলের ধারণা, মোদী সরকারের সঙ্গে লাগাতার মনোমালিন্যের কারণেই এমন সিদ্ধান্ত নিলেন উর্জিত। অনেকেই মনে করছেন, নোট বাতিলের পর থেকে মোদী সরকারের সঙ্গে সংঘাত লেগেই ছিল উর্জিতের। 
রিজার্ভ ব্যাঙ্কের ভাঁড়ারের অর্থ সরকারি কোষাগারে পাঠানোর ব্যাপারে বিবাদে জড়িয়েছিলেন উর্জিত ও অরুণ জেটলি। যদিও অর্থমন্ত্রকের সচিবের পক্ষে টুইট করে বিষয়টি অস্বীকার করা হয়েছিল। প্রসঙ্গত, মাসখানেক আগে ৯ ঘণ্টার দীর্ঘ বৈঠকে সামিল হয়েছিলেন অরুণ ও উর্জিত। শেষ পর্যন্ত বৈঠকে ঠিক হয়, সরাসরি না হলেও কেন্দ্রীয় সরকারি বন্ড কিনবে আরবিআই। 
বেশ কিছুদিন ধরেই উর্জিতের ইস্তফা দেওয়া নিয়ে জল্পনা চলছিল। অবশেষে সেই জল্পনা সত্যি হলো। উর্জিত নিজে সরকারকে দায়ী না করলেও, মোদী সরকারের সঙ্গে তাঁর বিরোধের ইস্যুই নতুন করে সামনে এল তাঁর ইস্তফাকে কেন্দ্র করে।